DA wil landelike veiligheidseenheid in Tshwane op die been bring | Maroela Media
DA wil landelike veiligheidseenheid in Tshwane op die been bring
Die DA-leier John Steenhuisen tydens sy besoek aan die Voortrekkermonument in Pretoria. (Foto: Christa Steyn Bezuidenhout)
Die DA-leier, John Steenhuisen, het Vrydag tydens 'n besoek aan Aardklop in Pretoria gevra dat kiesers die party 'n mandaat gee om 'n landelike veiligheidseenheid binne die Tshwane-metropolisie (TMPD) te skep.
Steenhuisen sê die party vra nou al geruime tyd vir die skep van sulke toegewyde landelike veiligheidseenhede om plase en kleinhoewes teen misdadigers te help beskerm.
"Vandag, hier by Aardklop, vra ons die mense van Tshwane om aan die DA 'n 50% plus een meerderheid te gee sodat ons so 'n eenheid kan skep as deel van die Tshwane-metropolisie."
Steenhuisen sê hoewel die Tshwane-gebied geklassifiseer word as 'n metropolitaanse gebied, is daar groot landelike gebiede wat binne die stad se grense val. Dit sluit in alles van Kameeldrift tot Winterveldt en gebiede in die Bronkhorstspruit-omgewing.
"Tshwane se verantwoordelikheid vir hierdie landelike gebiede is deels 'n gevolg van die swak deurdagte samesmelting van Tshwane en die voormalige munisipaliteite Nokeng tsa Taemane en Kungwini in 2011. Die samesmelting het Tshwane met verskeie finansiële en bestuursprobleme gelaat, maar een van die dringendste uitdagings is om die landelike gemeenskappe binne die metro se grense te beveilig."
Die polisie misluk boonop met dié taak, nie noodwendig omdat individuele beamptes nie probeer om hul werk te doen nie, maar omdat die nodige politieke ondersteuning, bestuur en hulpbronne ontbreek, sê hy.
"Ons weet ook dat die polisiëring van landelike gemeenskappe bemoeilik word deur swak paaie, swak openbare beligting en 'n gebrek aan straatname. Inwoners en werkers op plase, natuurreservate en kleinhoewes loop veral deur onder diefstal. Maar hulle is ook kwesbaar as dit kom by geweldsmisdade soos roof, moord en seksuele aanranding.
"In die tyd wat dit neem om 'n aanval aan te meld en die polisie te ontbied word slagoffers dikwels onderwerp aan afgryslike brutaliteit. Ons moet doodeenvoudig iets doen om hierdie vlaag van geweld te stop."
Die burgemeester van Tshwane, Randall Williams, het reeds onderneem om 'n toegewyde landelike veiligheidseenheid as deel van die TMPD op die been te bring as kiesers hul steun tydens die komende plaaslike regeringsverkiesing weer aan die party toesê.
Die eenheid sal volgens Steenhuisen begin met 50 toegewyde lede wat bekend is met die gebiede waarin hulle ontplooi sal word en sal 24 uur van die dag en sewe dae van die week werk. Voet- en motorfietspatrollies vorm ook deel van die beoogde plan om landelike veiligheid te verbeter.
"Die sukses van die eenheid sal afhang van effektiewe samewerking met die SA Polisiediens sowel as gemeenskapspolisiëringsforums, buurtwagte en landbou-organisasies."
Volgens hom kan die metropolisie se werk nie meer beperk word tot die afdwing van munisipale verordeninge en die beheer van verkeer nie – veral nie as hulle die kapasiteit het om meer te doen in die stryd teen misdaad nie.
Dr. Danie Langner, hoof van die Voortrekkermonument, het Steenhuisen 'n begeleide toer van die bekende baken gegee. (Foto: Christa Steyn Bezuidenhout)
Die Aardklop-kunstefees word vanjaar in Pretoria aangebied en verskeie produksies vind plaas op die perseel van die Voortrekkermonument. Dit is ook waar die DA sy landelike veiligheidsplan vir Tshwane bekend gestel het.
Steenhuisen het tydens sy heel eerste besoek aan die baken gesê hy is 'n trotse Suid-Afrikaner en dat Suid-Afrikaners mense van verskillende tale, kulture, rasse en geskiedenis is.
"Een ding wat ons saambind, is 'n liefde vir ons land. Plekke soos die Voortrekkermonument moet hulp kry om die geskiedenis te bewaar.
"Dit is die wonderlike ding van die DA. Ek kan ewe hard veg vir Afrikaans, Engels, Sotho en ander inheemse tale."
Dr. Danie Langer, uitvoerende hoof van die Voortrekkermonument, het Steenhuisen, Cilliers Brink, die DA se woordvoerder oor samewerkende regering en tradisionele sake, en ander afgevaardigdes ook op 'n begeleide toer deur die monument geneem.
Minister moet by rioolbesoedeling op Ventersdorp ingryp
Dwelms, speelgewere (en 'n krokodil) in klopjagte gevind
Dis ñ goeie vertrekpunt. Ek hoop dit is ñ sukses
Ag ou DA spaar julself baie moeite en sluit sommer by die TLU sin aan wat al jare bestaan of by Afriforum.Julle is ligjare te laat hoor.O ja daar is mos nou weer n verkiessing oppad
Ek dink ewe min van die TMPD as die SAPD. Steenhuisen moet eers die TMPD laat skoonmaak van ongewensde elemente voordat hy hulle wil gebruik vir landelike veiligheid. Daar is talle gevalle waar TMPD baie dapper is wanneer hulle laataand mense wat alleen in hulle voetuie is rondruk maar helder oordag weghardloop van oproeriges.
Maroela waar's my kommentaar?
Wat weet die ou van die Afrikaner se geskiedenis. Kan hy hom vereenselwig met die Afrikaner of soek hy maar net stemme